Werktuigkundige gevonnis oor kinderpornoFoto: Rawpixel/Unsplash.com ŉ 34-jarige werktuigkundige van Ceres in die Wes-Kaap is tot tien jaar direkte tronkstraf gevonnis op aanklagte wat met kinderpornografie verband hou. Johannes Deysel is in die Worcester-streekhof gevonnis nadat hy skuldig bevind is op aanklagte van die onwettige besit, vervaardiging en invoer of verkryging van kinderpornografie. Volgens Eric Ntabazalila, woordvoerder van die Nasionale Vervolgingsgesag (NVG), is Deysel in hegtenis geneem ná ŉ internasionale samewerkingsoperasie tussen Suid-Afrika en die VSA. “Die Suid-Afrikaanse polisie het ŉ wenk van die departement van binnelandse veiligheid in Florida in die VSA ontvang nadat hulle Deysel in September 2016 as ŉ verdagte geïdentifiseer het.” Die polisie het op 3 Augustus 2017 op Deysel se huis toegeslaan nadat ŉ deursoek-en-beslagleggingsbevel bekom is. Daar is op meer as 16 700 foto’s en 800 video’s van kinderpornografiese aard beslag gelê. Deysel het ŉ bekentenis afgelê en ŉ pleitooreenkoms met die staat aangegaan. Staatsaanklaer Cindy Abdol het aan die hof gesê dat oortredings rakende kinderpornografie nie maklik aan die lig kom nie. “Weens die ernstige graad van die oortredings word howe versoek om gepaste vonnisse op te lê. Die oortredings wat deur die beskuldigde begaan is, is baie ernstig en maak jag op die weerbaarste individue in die samelewing. Howe het die verantwoordelikheid om vonnisse op te lê wat die verontwaardiging en afkeer van die publiek weerspieël anders kan dit die publiek se vertroue in die strafregstelsel skaad.”